Gratis loopbaanadvies by Maties-opedag | Maroela Media
Volgens Magdel Pretorius, projekkoördineerder en adviseur by die US se Sentrum vir Studentewerwing, gaan ouers en voornemende studente die geleentheid kry om met fakulteitspersoneel en verteenwoordigers van die verskeie steundienste te gesels.
Vanjaar is ook die eerste keer dat die universiteit toegang bied tot ŉ gratis loopbaanvoorligtingvraelys wat geskikte beroeps- en belangstellingsvelde identifiseer en dit dan aan verskeie beroepe en studie geleenthede koppel.
Volgens Pretorius kan die program Course Chooser jou help om te bepaal vir watter programme jy kwalifiseer gebaseer op jou Graad 11- of 12-vakke en -punte.
Die US bied wel loopbaanvoorligting aan graad 11- en 12-leerders. “Hierdie diens behels ŉ psigometriese assessering van persoonlikheid, aanleg en belangstellings, individuele gespreksessie, asook ŉ geskrewe verslag van die resultate en aanbevelings, maar vir diegene wat dit nie kan bekostig nie is die vraelys ŉ perfekte opsie,” aldus Pretorius.
Volledige inligting oor die program en inligtingsessies is by die verwelkomingstent voor die US se Konserwatorium in Victoriastraat beskikbaar. Daar sal ook ŉ kampuskaart beskikbaar wees en bussies om besoekers na en van die lokale te vervoer.
Daar sal ook verskeie ander opvoedkundige instansies by die opedag wees naamlik Isa Carstens Academy; Stellenbosch Hair Academy; Stellenbosch Academy for Design and Photography; Stellenbosch Rugbyakademie; Boland Kollege; The Private Hotel School; ICA en Aleit Academy; CTU en The Hurst Campus.
Vir meer inligting en die volledige program klik gerus hier of skakel 021 808 9111.